Numeri 19 | Beibele Inthaneteng | Phetolelo ya Lefase le Lefsa
19 Jehofa a bolela le Moshe le Arone a re:
2 “Wo ke molao woo Jehofa a o laetšego a re: ‘Botšang bana ba Isiraele gore ba tle le kgomo e khulong ya tshadi yeo e phetšego gabotse,+ yeo e se nago bosodi le yeo e sa kago ya rwala joko.+
3 Le e neeng moperisita Eleasara gomme a e gapele ka ntle ga mešaša, ke moka e hlabje pele ga gagwe.
4 Moperisita Eleasara a kgwathe madi a yona ka monwana gomme a rothetše a mangwe a madi a yona go lebana le ka pele ga tente ya kopano ka makga a šupago.+
5 Kgomo yeo e fišwe pele ga mahlo a gagwe. Letlalo la yona, nama ya yona, madi a yona gotee le mošwang wa yona di fišwe.+
6 Moperisita a tšee kota ya motsedara,+ semela seo se bitšwago hisopo+ le lešela la mmala o mohwibiduhwibidu+ gomme a di lahlele moo kgomo e fišetšwago gona.
7 Moperisita a hlatswe diaparo tša gagwe, a hlape mmele wa gagwe ka meetse, ka morago a tsene mešašeng; eupša moperisita e be yo a sa hlwekago go fihla mantšiboa.
8 “‘Motho yoo a e fišitšego a hlatswe diaparo tša gagwe ka meetse a be a hlape mmele ka meetse+ gomme e be yo a sa hlwekago go fihla mantšiboa.
9 “‘Motho yo a hlwekilego a olele melora+ ya kgomo yeo a e bee ka ntle ga mešaša lefelong le le hlwekilego; melora yeo e beelwe go dirišwa ka meetseng a go hlwekiša+ ao a dirišwago ke setšhaba sa bana ba Isiraele. Ke sebego sa sebe.
10 Motho yo a olelago melora ya kgomo yeo a hlatswe diaparo tša gagwe, e be yo a sa hlwekago go fihla mantšiboa.+
“‘E be molao wa go iša mehleng ya neng le neng go bana ba Isiraele le go modiiledi yo a dulago le bona e le modiiledi.+
11 Motho le ge e le ofe yo a kgwathago setopo+ le ge e le sefe sa motho, le yena e be yo a sa hlwekago matšatši a šupago.+
12 Motho yoo a itshekiše ka meetse ao letšatšing la boraro+ gomme e tla ba yo a hlwekilego letšatšing la bošupa. Eupša ge e ba a ka se itshekiše letšatšing la boraro, gona e ka se be yo a hlwekilego letšatšing la bošupa.
13 Motho yo mongwe le yo mongwe yo a kgwathago setopo sa motho le ge e le ofe gomme a se itshekiše, o šilafaditše taberenakele ya Jehofa,+ ka gona motho yoo a bolawe Isiraeleng.+ Ka ge a sa ka a foketšwa ka meetse a go hlwekiša,+ o dula e le yo a sa hlwekago. O sa dutše a sa hlweka.+
14 “‘Molao wa ge motho a ka hwela ka tenteng šo: Motho yo mongwe le yo mongwe yo a tsenago ka tenteng yeo le yo mongwe le yo mongwe yo a lego ka go yona, e tla ba yo a sa hlwekago matšatši a šupago.
15 Sebjana se sengwe le se sengwe seo se sa khurumelwago+ ka sekhurumelo seo se tlemilwego, e be seo se sa hlwekago.
16 Motho yo mongwe le yo mongwe yo a ka rego a le nageng a kgwatha motho yo a bolailwego ka sehlogo ka tšhoša+ goba a kgwatha setopo goba lerapo+ la motho goba lebitla, e tla ba yo a sa hlwekago matšatši a šupago.
17 Ba tšeele motho yoo a sa hlwekago e mengwe ya melora ya sebego sa sebe seo se fišitšwego gomme ba e tšhele ka meetse ka sebjaneng.
18 Ke moka motho yo a hlwekilego+ a tšee semela seo se bitšwago hisopo+ a se ine ka meetseng gomme a a foketše tenteng, dibjaneng ka moka, bathong ka moka bao ba ka bago ba le moo le mothong yo a kgwathilego lerapo goba a kgwathilego motho yo a bolailwego ka sehlogo goba setopo goba lebitla.
19 Motho yo a hlwekilego a a foketše mothong yo a sa hlwekago ka letšatši la boraro le ka letšatši la bošupa gomme a mo sekiše sebeng ka letšatši la bošupa;+ motho yo a sa hlwekago a hlatswe diaparo tša gagwe a be a hlape ka meetse gomme mantšiboa e be yo a hlwekilego.
20 “‘Eupša motho yo e ka bago yo a sa hlwekago gomme a se itshekiše, gona motho yoo a bolawe+ setšhabeng ka gobane o šilafaditše sekgethwa sa Jehofa. Ga se a foketšwa ka meetse a go hlwekiša. Ke yo a sa hlwekago.
21 “‘E be molao wa bona go iša mehleng ya neng le neng, gore motho yo a foketšago meetse a go hlwekiša a hlatswe diaparo tša gagwe,+ le yo a kgwathago meetse a go hlwekiša le yena a dire bjalo. E tla ba yo a sa hlwekago go fihla mantšiboa.
22 Selo le ge e le sefe seo motho yo a sa hlwekago a se kgwathago, e tla ba seo se sa hlwekago;+ motho yo a se kgwathago e tla ba yo a sa hlwekago go fihla mantšiboa.’”+